khistorydata/jeongjo-sjw-relations huggingface dataset:
정조 7년
備忘記。佩符而投刺。旣涉自輕之歸。納符則替呈。反致自重之嫌。前後擧措。兩失其當。新叨異於宿趼。何不事事詢之。先進喉院。纔已請勘。揆以體例。姑施薄警。宜責來效。前摠戎使徐有大罷職。
정조 7년
左議政洪樂性疏曰。伏以。臣之進退狼狽。理窮而勢迫矣。臣之號籲煩瀆。辭竭而意罄矣。以殿下天地之仁。日月之明。猶不察其情而遂其懇。臣仰跼俯蹐。靡所因極。竊惟人臣之事君。義分固嚴。廉恥亦重。自古能知有廉恥者。惟能守其義分。不知有廉恥者。終必虧其義分。故患得患失。無所不至者。亶由於拚棄廉恥。而自歸乎壞蔑義分矣。若使臣。惟知敦迫之可怵。趨走之爲恭。而不顧廉恥。揚揚冒進。則區區義分。由是而都喪矣。臣何所籍手以事君。殿下亦奚取於臣哉。此臣所以寧犯逋慢之罪。甘受鈇鉞之誅。而不敢爲冒進之計者也。且伏念在昔顯廟朝。三公同時被劾。鼎席一空。而終亦竝蒙恩遞。豈不以大臣。乃在具瞻之地。耐彈在職。所損者非細故也耶。以此言之。設令廊廟空虛。臣旣無蹲仍之理。況今元輔端揆。俱已備位。實無瘝曠之慮。則殿下何不曲垂體諒。俾臣得免爲喪廉虧分之人乎。臣風痰昏瞀之疾。暑熱感冒之症。時加日增。轉輾危劇。又自數日以來。寒熱大作。便成毒痁。長時叫痛。委頓床笫。寢食全廢。氣息奄奄。數行文字。亦無以綴成。玆不得不倩人構疏。冒瀆崇聽。有臣如此。生不如死。噫。臣之離違京闕。已踰月矣。犬馬之忱。夙宵戀結。瞻望終南。惟有涕淚。而職名縻身。蠢動無路。乃使王命。久委於草莽。廚傳。日疲於道路。每一念至。益增惶阨。臣今日。如得蒙恩解官。明日。可以擔疾入城。上垂體物之仁。下遂知恥之性。公私兩便。臣主俱榮。伏乞聖慈。憐臣難冒之情。念臣難醫之病。亟遞臣職。仍治臣罪。以全微諒。以延殘喘。特收偕來之命。俾除民邑之弊焉。答曰。省疏具悉卿懇。人臣事君之義。義分雖重。而廉防亦重。小官猶然。況於大官。向者臺臣之言。固是非情之斥。而卿之一願遞免。認出重廉防之意。予豈不早卽曲副。而誠以大官體重。拖至于今。今則上下相持。徒歸欠誠之科。爲難一向敦迫。卿之本任。今姑勉副。安心勿辭。卽起入城。仍謝西樞新命。仍傳曰。此批答。遣亞卿敦諭。與之偕入。政官卽爲牌招開政。置處下批。
정조 7년
朴祐源啓曰。臣與同副承旨臣林錫喆伴直矣。同副承旨臣林錫喆。纔已入侍矣。臣吏兵批政廳。兼進之意。敢啓。傳曰。知道。
정조 7년
朴祐源。以吏批言啓曰。左議政洪樂性。勉副事。命下矣。當爲置處。而領敦寧一窠。他大臣。今方見帶。時無相當窠。依例送西之意。敢啓。傳曰。知道。
정조 7년
判書徐浩修進。參判李敬養進。參議黃昇源進。行左承旨朴祐源進。以李壽弘爲泰安郡守。東萊府使單李義行。司饔主簿任希游。仍任事。承傳。
정조 7년
朴祐源。以兵批言啓曰。左議政洪樂性勉副送西事。命下矣。當爲隨品置處。而領中樞一窠。判中樞二窠。他大臣。今方見帶。依例從座目加設。判中樞下批之意。敢啓。傳曰。知道。
정조 7년
判書李命植病。參判柳義養入直進。參議鄭宇淳病。參知未差。行左承旨朴祐源進。判府事單洪樂性。
정조 7년
備邊司薦望。以李義行爲東萊府使。
정조 7년
注書李祖承遷轉。代以李翼晉爲假注書。
정조 7년
李亨元。以弘文館言啓曰。新除授副修撰沈基泰。時在京畿楊根地。經筵入番事緊。請斯速乘馹上來事。下諭。答曰。依啓。
정조 7년
傳于李亨元曰。新除授玉堂。竝待下批牌招。貶坐有命。無或違牌牌不進勿爲呼望。
정조 7년
玉堂前望單子入之。副提學趙尙鎭。應敎李魯春。校理鄭在信。副校理李泰永林道浩。修撰洪文泳吳泰賢。副修撰李集斗李錫夏落點。
정조 7년
林錫喆啓曰。新除授副提學趙尙鎭。方在罷散中。何以爲之。敢稟。傳曰。敍用。
정조 7년
傳于林錫喆曰。春秋館堂上。待下批牌招。
정조 7년
同春秋前望單子入之。嚴璹落點。
정조 7년
傳于林錫喆曰。在外藝文提學許遞。政官待開門牌招開政。待下批牌招。
정조 7년
李亨元。以備邊司言啓曰。摠戎使今當差出。而擬望之人乏少。援據已例。二望擬入之意。敢啓。傳曰。允。
정조 7년
鄭昌順。以司饔院官員。以都提調提調意啓曰。本院主簿任希游。以燔造事。方在分院。而昨日政。漢城府主簿遷轉矣。莫重燔事。不可付之於手生之人。今姑仍任。以爲竣事之地。何如。傳曰。允。
정조 7년
朴祐源。以吏曹言啓曰。因義禁府草記。大逆不道罪人沈。旣已結案後物故。胎生邑罷守令降邑號事。允下矣。問于義禁府。則沈。胎生於咸鏡道定平地云。而守令則勿罷事。曾有定奪。定平府使。降爲縣監。何如。傳曰。允。
정조 7년
林錫喆。以兵曹言啓曰。卽者。金虎門守門將高達門來告內。今日開門時。北邊門隻。有紙榜書付。故摘見辭意。則乃是加平郡守治政不法之事。聞甚驚駭。取見其措語。則果如守門將之所告。此必是本郡奸民所爲。莫重闕門。敢以微細事。暗付紙榜之狀。萬萬痛惡。卽令捕廳。刻期譏捕。嚴加究覈。宮墻外旣有巡邏。限天明考察。則如此之漢。不能執捉者。不可無罪。當該將官。令該府拿問處之。軍卒。令攸司從重科治。該營大將。亦不可無責。推考。何如。傳曰。開門時事。食後始乃草記。稽忽莫甚。且以所管言之。闕門外設置搖鈴將卒。欲防此等奸弊。而草記中捨此當論之人。越及考察之將士。亦可謂顚倒。以此以彼。本曹事。極爲駭然。入直堂上遞差。郞官汰去。厥漢跟捕事。考察將官拿處事。該大將推考事。竝依施。宿衛重地。無非本兵所係。則外營大將。猶以不飭問備。本曹判書不可無責。亦爲推考。當該搖鈴將卒。令攸司照法勘處。可也。
정조 7년
林錫喆。以義禁府言啓曰。時囚罪人李文源趙英鎭等原情。公事判付內。滯囚可悶。議處除良。直以草記照律區別。功議減等後。今日內放送。金錫福原情。公事判付內。今日內以草記議處照律事。命下矣。李文源趙英鎭等段。慶尙道暗行御史沈基泰別單內。釜倉米立本貸下一款。其貽害小民。反有甚於色庫輩幻弄之弊。丙申年。因廟堂覆啓。一切防塞事。已爲定式。而庚子年米七百四十三石零。辛丑年米一千二百十三石。逢授立本。纔過三四年。復踵前套。若是無難。當該庚子辛丑府使。實合重繩。罪取考律文則大明律制書有違條有曰。凡奉制書。有所施行而違者。杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。李文源趙英鎭等。各杖一百收贖。告身盡行追奪。而李文源十代祖石亨。佐理功臣。光城府院君異姓四寸親。趙英鎭八代祖世勛。靖國功臣。豐陵府院君六寸親云。竝功議各減一等。各杖八十收贖。奪告身三等放送。金錫福段。捧稅之政。若能平允。豈有民怨之喧騰。至入繡衣之廉探。揆以法意。極爲痛駭。以此照律。罪取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。金錫福。杖八十收贖。奪告身三等。放送。何如。傳曰。允。
정조 7년
林錫喆。以義禁府言啓曰。時囚罪人李濟萬姜金履厚徐配修等。各杖一百收贖。告身盡行追奪。徒三年定配事照律。公事判付內。竝只準期不敍律勘放。尹師國。捧供與不捧供間。更考前例。指一草記事。命下矣。李濟萬姜金履厚徐配修等。依判付竝施準期不敍之律事。分付該曹放送。尹師國段。卿宰禁推。待下敎捧供事。曾有先朝受敎。知義禁臣鄭昌聖。日前已以此事筵稟。而未承下敎云。故不敢循例捧供。以待處分矣。敢啓。傳曰。知道。以意見議處。
정조 7년
前同副承旨尹尙東狀啓。臣於本月十一日。敬奉敦諭。傳諭于廣州西面彦珠里議政府左議政洪樂性所住處。則以爲。臣於日昨附奏。畢暴賤臣悲苦之情。悉陳王人廚傳之弊。冀蒙俯燭。顒俟處分。不意敦諭誕宣。別諭竝布。辭旨愈益丁寧。恩眷愈益隆摯。臣雙擎百讀。驚感罔措。惟臣情勢之難進。無異鐵限在前。每於聖敎之下。末由轉動。徒事煩聒。罪上添罪。已極惶隕。且纔從縣道。冒進血懇。瞻天望聖。攢手泣祝者。惟在於速被譴何而已。故不敢復犯冒瀆之誅云矣。臣旣承偕入之命。姑爲仍留之意。馳啓爲白臥乎事是良爾詮次善啓向敎是事。踏啓字
정조 7년
禁府照目。前執義李濟萬。前掌令姜。前獻納金履厚。前正言徐配修等矣判付內。告君之辭。豈容若是。不以實對。供不以實。自有當律是隱則。嫌於直告。甘歸徒配。未知利害何居。不料法從之列。有此無狀之擧。此供辭勿施。待後坐起更爲修正文書入啓。罪各杖一百收贖。告身盡行追奪。徒三年定配。竝只私罪。奉敎始何瞞告。今何直招是隱喩。其矣等所爲。可謂有辱法從之列是乃。直施所坐之律。似乖賜絹之意。竝只準期不敍律勘放爲旀。尹師國段。捧供與不捧供間。卿曹何無皁白。更考前例。指一草記爲良如敎。
정조 7년
又啓目。草溪前郡守曺夏彬原情云云。惟事漫漶彌縫。究厥情狀。萬萬痛駭。刑推得情。何如。判付啓。未直招諸條。後坐起更良嚴問。一一捧直招。然後修啓目入啓爲旀。如不直招。直以依例刑推得情之意。草記爲良如敎。
정조 7년
又啓目。咸安前郡守鄭義誠口招云云。以全昧邑事。見欺下吏等說。粧撰漫漶。終不直陳。究厥所爲。誠極痛駭。刑推得情。何如。判付啓。曺夏彬。尙可諉之沒知覺。而此囚段許多罪犯除良。不有朝家前後飭敎。賑政作奸。如是狼藉抄拔之際。貨賄公行。甚至餓殍載路。亦莫致察。卽此一款。渠焉逭。限死嚴刑。以謝十餘名饑死之冤。爲先以此判付。添問目施威取招爲旀。他餘罪狀。亦爲更捧口招爲良如敎。
정조 7년
又啓目。龜山僉使金錫福原情云云。傳旨問目內辭緣。泛稱遲晩。刑推得情。何如。判付啓。今日內以草記議處照律爲良如敎。
정조 7년
又啓目。東萊前府使李文源趙英鎭等原情云云。傳旨問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。竝良議處。何如。判付啓。禁令未幾。又復冒犯無論事勢之如此如彼。論以法紀。萬萬駭然。然今日熱此甚。滯囚可悶。議處除良。直以草記照律區別。功議減等後。今日內放送爲良如敎。
정조 7년
禁府啓目。前縣監柳雲羽原情云云。傳旨內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 7년
又啓目。前縣監崔秉敎原情云云。傳旨內辭緣。泛稱遲晩。所當請刑是白乎矣。曾經宣傳官。勿爲請刑。旣有先朝受敎。議處。何如。判付啓。依允。
정조 7년
禁府啓目。粘向於李廷赫。亦法府事體。何等至重。而恣意冒入。詬叱訟官。究厥所爲。誠極痛駭。以此照律。何如。判付啓。依允。
정조 7년
又啓目。長興奉事李義肅原情云云。傳旨內辭緣。泛稱遲晩。刑推得情。何如。判付啓。付過放送。
정조 7년
又啓目。咸安前郡守呂萬永原情云云。傳旨問目內辭緣。泛稱遲晩。所當請刑是白乎矣。曾經侍從。勿爲請刑。旣有先朝受敎。議處。何如。判付啓。依允。
정조 7년
領議政鄭存謙箚曰。伏以。臣於去夜摠帥薦望。驟看向例。二望書入矣。追聞有舊望而二望書入。大違格例。臣於是。誠不勝瞿然慙悚。將望事體。何等至重。而昏昧舛謬。乃至於此。有非尋常做錯之比。從前憒憒。已不可言。而卽此一事。僨誤尤大。如是而其可冒據匪據。重速官謗也哉。玆敢冒昧陳籲。仰瀆崇聽。伏乞聖明。亟賜譴罰。以重將薦。以安私心焉。答曰。省箚具悉卿懇。似此小事。何乃引箚。原望筒。已令還下改修整。冀卿之安心視事也。仍傳曰。此批答。遣史官。傳諭于領議政。
정조 7년
獻納申致權啓曰。臣年紀衰邁。言議拙訥。本不合於淸朝耳目之任。而月前忝居憲臺。以洪儀泳李東埴之不爲論列。堂疏峻斥。至被譴削。曾未幾何。復叨諫職。召牌再降。而臣旣矇無省察。當論不論。言出論思。罪至重勘則臺端一步。便是臣鐵限。今何敢以職名之稍異。晏然承膺乎。屢犯違傲。諒非獲已。昨下傳敎。益切悚懍。而廉防所在。旣無冒出之路。例勘傳旨。又承勿施之命。進退不得。情窮勢隘。玆敢詣臺自列。以此以彼。臣罪尤大。其何可一刻冒居於臺次乎。請命遞斥臣職。答曰。勿辭。亦勿退待。
정조 7년
行大司憲李𡊠。大司諫洪明浩。執義洪文泳。副應敎趙興鎭。持平申耆洪聖淵。校理李太亨李魯春。副校理鄭在信。正言趙恒鎭。修撰李泰永。副修撰林道浩啓曰。請黜置罪人鄭致達妻爲先還配海島。仍令王府。快正典刑。以洩神人之憤。措辭見上請黑山島圍籬安置罪人龜柱。設鞫嚴問。快正王法。措辭見上請物故罪人德相。亟施孥籍之典。措辭見上答曰。不允。
정조 7년
行大司憲李𡊠。大司諫洪明浩。執義洪文泳。持平申耆洪聖淵。正言趙恒鎭啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。措辭見上請還寢李觀源定配之命。更令王府。設鞫得情。措辭見上請遲晩後物故罪人啓能。亟施孥籍之典。措辭見上請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上請楸子島荐棘罪人最中。更令王府。拿致設鞫。期於得情。快正王法。措辭見上請亟寢煥億島配之命。仍令王府。加刑得情。快施王章。措辭見上請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。措辭見上請島配罪人貞采。亟令王府。更爲設鞫。快正王法。措辭見上答曰。不允。
정조 7년
持平申耆啓曰。請大靜縣爲奴罪人金壽賢。依律處斷。措辭見上請興陽縣爲奴罪人河翼龍。南海縣爲奴罪人金重得。亟令王府。設鞫得情。夬正王法。措辭見上請大靜縣定配罪人聖中。亟令王府。設鞫嚴問。期於得情。快正王法。措辭見上請削版罪人有臣宗甲義駿。竝令王府。設鞫嚴問。依律處斷。措辭見上請康津縣量移罪人趙嵎。亟寢酌處之命。仍令王府。設鞫得情。快正王法。措辭見上請薪智島荐棘罪人瑩中。設鞫嚴問。快施當律。措辭見上請楸子島安置罪人李普行。亟令王府。拿鞫嚴問。措辭見上請物故罪人國榮。亟施孥籍之典。措辭見上請李義翊。更令王府。設鞫嚴問。期於得情。措辭見上請金養淳。亟令王府。更爲設鞫。期於得情。措辭見上請李義直。亟令王府。設鞫得情。快正典刑。措辭見上請黑山島定配罪人任觀周。亟令王府。拿鞫嚴問。期於得情。措辭見上請捕廳罪人煥九。亟令王府。嚴加鞫問。快正典刑。措辭見上請洪儀泳。亟施島配之典。措辭見上答曰。不允。第四件事五件事十件事。亟停勿煩。
정조 7년
正言趙恒鎭啓曰。請大靜縣爲奴罪人金壽賢。更令王府。設鞫嚴問。依律處斷。措辭見上請爲奴罪人河翼龍金重得。亟命王府。設鞫得情。快正王法。措辭見上請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。措辭見上請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。措辭見上請還寢遠竄罪人安兼濟放送之命。仍令王府。設鞫嚴問。期於得情。依律處斷。措辭見上請恒善支屬。亟命散配。時謙兄弟。竝投絶島。以嚴隄防。措辭見上請荐棘罪人瑩中。亟令王府。設鞫嚴問。快施當律。措辭見上請巨濟府絶島安置罪人朴宗集。亟令王府。拿鞫得情。施以當律。措辭見上請減死定配罪人德秀。亟令王府。更加嚴鞫。快正王法。措辭見上請逆賊尙魯。亟施孥戮之典。措辭見上請物故罪人國榮。亟施孥籍之典。措辭見上請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。措辭見上請島配罪人崔光泰金天欽。亟令王府。設鞫得情。快正典刑。措辭見上請甲山府竄配罪人洪樂彬。亟令王府。設鞫嚴問。施以當律。措辭見上請義翊。更令王府。設鞫嚴問。期於得情。快正王法。措辭見上請還寢德相應坐諸囚發配之命。仍令牢囚。嚴訊取服。各施當律。措辭見上請洪儀泳李東埴。亟命刊名圈點。仍施島配之典。措辭見上答曰。不允。第三件事五件事。亟停勿煩。
정조 7년
又啓曰。新除授司諫李福徽。時在京畿長湍地。請斯速乘馹上來事。下諭。答曰。依啓。
정조 7년
癸卯六月十二日卯時。上詣景慕宮。展拜入侍時。行都承旨鄭昌順。行左承旨朴祐源。右承旨李在學。左副承旨李亨元。右副承旨金宇鎭。同副承旨林錫喆。記事官李祖承。假注書李敬五。記事官李崑秀尹行任。以次侍立。上具翼善冠衮龍袍。乘輿。由月覲門。詣景慕宮。詣版位。行再拜禮。詣廟內。奉審訖。由日瞻門還內。承史以次退出。
정조 7년
癸卯六月十二日辰時。上御誠正閣。右承旨入侍時。右承旨李在學。記事官李祖承李崑秀尹行任。以次進伏訖。上曰。本院褒貶。當於何日爲之乎。在學曰。今日當擧行矣。上曰。各司褒貶中未磨勘。爲幾處乎。知入。賤臣承命出。還入奏曰。吏兵禮戶四曹。姑未磨勘。故今日晩後當擧行云矣。命讀公事訖。仍命書判付。命退。承史以次退出。
정조 7년
癸卯六月十二日申時。上御誠正閣。坐直承旨入侍時。同副承旨林錫喆。假注書李敬五。記注官金健修。記事官李崑秀。以次進伏訖。上命書傳敎曰。在外及未肅拜玉堂許遞。前望單子入之。又命書傳敎曰。適値文衡行公之時。成均館褒貶。旣令爲之。弘文館藝文館春秋館褒貶。亦令明日爲之。頉草記竝還給。又命書傳敎曰。未肅拜春秋館堂上許遞。前望單子入之。又命書傳敎曰。注書李祖承。口傳還付翰林。牌招入直。仍命退。承史以次退出。
정조 7년
行都承旨鄭昌順坐。行左承旨朴祐源坐直。右承旨李在學坐。左副承旨李亨元坐。右副承旨金宇鎭坐。同副承旨林錫喆坐直。注書二員未差。假注書李翼晉仕李敬五仕直。事變假注書沈銖仕。
정조 7년
傳于朴祐源曰。右承旨入侍。
정조 7년
傳于朴祐源曰。都承旨戶房承旨與三使臣入侍。
정조 7년
傳于鄭昌順曰。左承旨入侍。
정조 7년
備忘記。水原府使洪檢下直。長弓一張長箭一浮筒兒一箇賜給。
정조 7년
有政。吏批。判書徐浩修進。參判李敬養進。參議黃昇源進。行都承旨鄭昌順進。以李東郁爲執義。李命植爲藝文提學。申大尹爲兵曹佐郞。定平縣監趙岱。降邑號事。承傳。
정조 7년
鄭昌順啓曰。儒生殿講。十六日爲之事。命下矣。處所。以何處爲之乎。敢稟。傳曰。宣政殿爲之。
정조 7년
以故水使閔百福致祭祭文。傳于朴祐源曰。此武弁。固知其不浮雜。而觀此祭文。句語太欠稱停。況代撰王言。事體何等嚴重。張皇其說。溢美爲事。用之於碩德卿相。尙云過矣。且況職是水使則書以卿字。尤是意外。此等知製敎。辱王言。大矣。當該知製敎罷職。更令他知製敎撰出。入啓。
정조 7년
李亨元。以都摠府言啓曰。今日入直內三廳武兼禁軍及軍兵等。當爲中日習射。而拜表相値。不得爲之之意。敢啓。傳曰。知道。
정조 7년
鄭昌順。以吏曹言啓曰。通禮院右通禮宋銓呈狀內。身病甚重。勢難察任云。今姑改差。何如。傳曰。允。
정조 7년
李亨元。以二所巡廳言啓曰。去夜初更四點量犯夜人進士安檍執捉。依例移送秋曹之意。敢啓。傳曰。知道。
정조 7년
林錫喆。以刑曹言啓曰。因二所巡廳啓辭。去夜初更量犯夜人進士安檍執捉。移送秋曹事。命下矣。犯夜人進士安檍。依更數決笞三十度。放送之意。敢啓。傳曰。知道。
정조 7년
林錫喆。以義禁府言啓曰。時囚罪人尹師國。以意見議處事。命下矣。尹師國。旣非原在外之人。且無受由之事。而召牌之下。忽稱在外。其不實之罪。與已勘諸人。似無異同。亦當一體照勘。而執法之臣。有難擅便。何以爲之。敢稟。傳曰。執法之臣。不得擅便。可乎。更爲論理草記。
정조 7년
林錫喆。以左右捕盜廳言啓曰。因兵曹草記。金虎門付榜罪人。令捕廳譏捕事。命下矣。依傳敎。去夜三更量。付榜罪人李希景辛鼎相等。捕捉之意。敢啓。傳曰。嚴問取招以入。
정조 7년
林錫喆。以左右捕盜廳言啓曰。依傳敎。闕門付榜罪人李希景辛鼎相等。捧供以入之意。敢啓。傳曰。知道。
정조 7년
林錫喆。以刑曹言啓曰。因兵曹啓辭。搖鈴將卒。照法勘處事。命下矣。軍卒旣已勘處。而至於將則雖有名色。廢之已久。軍卒則分軍部將次知云。所當一體勘律。而該部將鄭泰曾。係是朝官。移義禁府處之。何如。傳曰。允。此後搖鈴將則曹司衛將二員統察。夜則衛將所入直部將檢飭事。文移兵曹。軍則以何樣名色定立乎。其委折。自該曹使之草記。
정조 7년
左右捕廳闕門付榜罪人李希景辛鼎相等。原情供辭判付內。無論爲首爲從之在希景希顔。本事則旣已究竟是如乎。烽山放火。猶屬傅輕之科。闕門付榜。自有當施之律。移送法曹。使卽如律勘斷。斷不可已。而係是變常之事。卿等就議大臣。草記爲良如敎。
정조 7년
刑曹啓目。搖鈴軍士良人鄭雪同等原情云云。旣已遲晩。竝自本曹。考律嚴勘。何如。判府啓。搖鈴軍等。自本曹考律勘處爲旀。考察軍元無推問之命。卿曹擧行。未免錯誤。豈其只見草記。未見批答而然。該軍卒放送。卿則推考爲良如敎。
정조 7년
義禁府啓目。粘罪人鄭義誠更招云云。一向抵賴。誠極萬萬痛惡是白遣。他餘條件。一如前招。究厥所爲。節節無狀。嚴刑得情。何如。判府啓。以渠許多罪犯。但於賑民饑死一事。如是極口發明者。其矣情狀。明若觀火兺不喩。渠以重囚。方在訊推之境。本事之曰有曰無。惟當以實直告而已。豈敢向繡衣凌踏侵辱。至此之甚也。繡衣卽王人也。事體又何如乎是旀。卽此除良。藉使繡衣有未盡之事。饑死病死。渾捧成冊。以至登聞之擧是良置。其中豈無一民之饑死者乎是旀。況旀嶺民捐瘠之說。奚獨繡衣摘發。已自春初。屢入於屢次摘奸之行乙仍于。差送繡衣。專爲是耳是隱則。尤何敢生此反拙之計。必歸罪上添罪之科乎。以此以彼。其矣所爲。節節駭悖。嚴刑取服次各別嚴囚。他西間更待處分爲旀。所引昌原府使云云之說。眞有是也。尤極無狀。且其治績之無形。殆有甚於此囚。如鄭義誠者流。雖欲費力徵治。無異怒蠅拔劍是如乎。李應爀趙升鉉。準法嚴繩。然後庶戢武倅肥己肥人之習。趙升鉉段。另定他羅卒。催促拿來爲良如敎。
정조 7년
又啓目。考察將官禁衛營千摠李健秀。哨官閔等原情云云。傳旨內辭緣。泛稱遲晩。刑推得情。何如。判府啓。付過放送。令該大將決棍懲勵爲良如敎。
정조 7년
禁府照目。禁衛營騎士將李廷爀矣法府事體。何等至重。而恣意冒入。詬叱訟官。究厥所爲。誠極痛駭。以此照律。罪杖八十收贖。奪告身三等。私罪。奉敎。功議各減一等爲良如敎。
정조 7년
行大司憲李𡊠。大司諫洪明浩。副提學趙尙鎭。應敎李魯春。副應敎趙興鎭。持平申耆洪聖淵。獻納申致權。校理鄭在信李太亨。副校理李泰永林道浩。正言趙恒鎭。修撰洪文泳吳泰賢。副修撰李集斗李錫夏啓曰。請黜置罪人鄭致達妻爲先還配海島。仍令王府。快正典刑。以洩神人之憤。措辭見上請黑山島圍籬安置罪人龜柱。設鞫嚴問。快正王法。措辭見上請物故罪人德相。亟施孥籍之典。措辭見上答曰。不允。
정조 7년
行大司憲李𡊠。大司諫洪明浩。持平申耆洪聖淵。獻納申致權。正言趙恒鎭啓曰。請彦衡養遂獻遂。竝令王府。設鞫嚴問。措辭見上請還寢會遂絶島定配之命。仍令王府。設鞫得情。措辭見上請還寢李觀源定配之命。更令王府。設鞫得情。措辭見上請遲晩後物故罪人啓能。亟施孥籍之典。措辭見上請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上請楸子島荐棘罪人最中。更令王府。拿致設鞫。期於得情。快正王法。措辭見上請亟寢煥億島配之命。仍令王府。加刑得情。快施王章。措辭見上請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。措辭見上請島配罪人貞采。亟令王府。更爲設鞫。快正王法。措辭見上答曰。不允。
정조 7년
持平洪聖淵啓曰。請大靜縣爲奴罪人金壽賢。依律處斷。措辭見上請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。措辭見上請大靜縣定配罪人聖中。亟令王府。設鞫嚴問。期於得情。快正王法。措辭見上請削板罪人有臣宗甲義駿。竝令王府。設鞫嚴問。依律處斷。措辭見上請康津縣量移罪人趙嵎。亟寢酌處之命。仍令王府。設鞫得情。快正王法。措辭見上請薪智島荐棘罪人瑩中。設鞫嚴問。快施當律。措辭見上請楸子島安置罪人李普行。亟令王府。拿鞫嚴問。措辭見上請物故罪人國榮。亟施孥籍之典。措辭見上請李義翊。更令王府。設鞫嚴問。期於得情。措辭見上請金養淳。亟令王府。更爲設鞫。期於得情。措辭見上請李義直。亟令王府。設鞫得情。快正典刑。措辭見上請黑山島定配罪人任觀周。亟令王府。拿鞫嚴問。期於得情。措辭見上請捕廳罪人煥九。亟令王府。嚴加鞫問。快正典刑。措辭見上請洪儀泳。亟施島配之典。措辭見上答曰。不允。第四件事五件事十件事。亟停勿煩。
정조 7년
校理鄭在信疏曰。伏以。臣猥以無似。偏蒙洪造。前後叨冒。罔非踰涯。至於玉署華銜。尤非賤臣之所堪承。而謬恩荐加。除旨聯翩。居常愧懼。靡所容措。不意今者。纔遞畿幕。復膺館除。臣是何人。聖眷之優渥。若是其隆至也。量才揣分。實無供職之望。怵義含恩。恐速慢命之誅。冒沒一出。粗伸叩謝之忱。而仍因盤礴。斷無是理。略陳短章。仰瀆崇聽。伏乞聖慈。特許鐫免。以安賤分。不勝幸甚。抑臣有私情之萬萬悶急者。玆敢冒萬死尾陳。惟聖明。哀矜而垂察焉。嗚呼。臣不孝無狀。中年失怙。只與老母。相依爲命。臣母今年七十有六。淸脆之質。未老而已衰。膏肓之祟。及耄而益痼。宛轉床簀。喘喘如不保朝夕。若以一月計之則寢食言笑。僅爲數三日耳。臣無他兄弟。獨自扶護。家甚貧窶。且處鄕谷。性本疎迃。全昧産業。年豐而乏儲粟。冬寒而無完衣。饘粥常供。亦未如誠。藥餌凡節。尤何可論。帛肉無計於煖飽。蔬糲每患於不繼。其爲人子之隱痛至恨。當如何哉。誦令伯陳情之表而計日長短。想毛義奉檄之喜而曠世傷感。每欲以至切之懇。一陳於孝理之下。而趑趄囁嚅。至于今未果。此亦臣不孝之罪也。仰惟殿下。孝以錫類。物無不遂。一天之下。咸囿雨露之澤。匹庶之微。皆願烏鳥之哺。前後朝臣之乞養出外者。踵相接也。而如臣情狀之矜悶。視他人。尤有急焉。及今不言。更待何時。儻蒙殿下許畀臣一邑。俾伸寸草之至情。則從今餘年之優養。罔非聖上敦孝之洪渥。臣當母子相對。頌祝天恩。生死圖報。惟隕結是期。情溢懇迫。語涉猥越。瞻天哀籲。恭俟鈇鉞而已。答曰。省疏具悉。疏辭。下該曹稟處。
정조 7년
副修撰李集斗疏曰。伏以。臣與副提學臣趙尙鎭。有內外從應避之嫌。臣之所帶春秋兼銜。自在當遞之科。玆敢援例陳章。伏乞聖明。亟命選部。照例遞改。以存公格。不勝幸甚。答曰。省疏具悉。疏辭。下該曹稟處。
정조 7년
癸卯六月十三日卯時。上御誠正閣。右承旨入侍時。右承旨李在學。假注書李翼晉。記事官李崑秀尹行任。以次進伏訖。上曰。今日弘文館藝文館春秋館褒貶時。堂上進不進擧案捧入。賤臣承命出傳。捧擧案以入。上曰。己未庚申謄錄中。用何年例。而副提學承旨。皆例兼春秋銜。何不進參乎。知入。賤臣承命出傳後還入。未及奏對。上曰。三使臣入侍。賤臣承命出傳。上命退。諸臣以次退出。
정조 7년
癸卯六月十三日辰時。上御誠正閣。三使臣都承旨戶房承旨同爲入侍。時原任大臣追後入侍時。正使李福源。副使吳載純。書狀官尹㬦。行都承旨鄭昌順。右副承旨金宇鎭。假注書李翼晉。記事官李崑秀尹行任。以次進伏訖。福源進前曰。日氣蒸熱。聖體。若何。上曰。一樣矣。上曰。卿當遠離。盛暑行役。爲卿悶焉。福源曰。今當遠離文陛。下懷不勝耿結矣。上曰。何間可抵瀋陽乎。福源曰。以排程觀之。則七月念間。可到瀋陽。而潦水阻滯。姑難預料。第魚果等物。當此潦炎。易致腐傷。故自備局。發關西邑。將爲改色。而亦當觀勢爲之矣。上曰。卿當善處。斟酌爲之。可也。福源曰。事有未可知者。臣等到瀋陽後。彼中或有他故。皇帝不來。則何以爲之乎。若只帶問安使則徑還無妨。今臣等旣兼聖節使。先聲已到彼中矣。旣到瀋陽。無端徑還。事涉如何。俄者與時原任大臣確論。則議各不同。不可不定奪矣。上曰。此非意外事。不可不慮及處矣。上曰。今日拜表進參。時原任大臣竝入侍。賤臣承命出傳。領議政鄭存謙。判府事徐命善鄭弘淳。以次進伏。存謙曰。夜間。聖體。若何。上曰。一樣矣。上曰。卿之向日待命。已萬萬過當。昨日箚子。尤爲過矣。此不過期會簿書。只言送政院足矣。何至看作大事。至於陳箚乎。說來說去。徒損國體。從今以後。勿以此等事。更爲引嫌之端。是予之望也。存謙曰。臣豈不知聖意之若慈父詔迷子。而臣實昏迷。勿論大小。一事二事。每每如是。豈不徒誤國事乎。上曰。左相果難强迫。且題目極甚怪異。故不得已一許。卿等之意。何如。存謙曰。禮使之聖意。臣實欽仰。而聞前左相。承此傳敎。惶感無地。今明當入城云矣。上曰。右相以彼中事故。未可知朝廷事。不可不預加商量。故有所議於卿等云。卿等之意。何如。存謙曰。右相所慮。以彼人旣知此行。兼帶聖節使。雖或値皇帝之有故不來。若無端還出。則恐以爲如何。臣意則以爲。年例聖節。每於冬至使兼行。不必別遣使臣。皇帝若不到瀋陽。則使臣。似不必轉向燕京矣。上曰。旣以聖節兼行之意。回咨。今若空還。則似當呈文於禮部矣。福源曰。譯官等。皆以爲此等事。皆關由於北京禮部云矣。上曰。予意則以爲。轉進燕京。然後似無弊矣。皇帝旣知入來。豈可空還乎。彼若不來。必有事故。咨文不可不改撰。彼若無故不來。則當呈文取決於北京禮部。以待發落。可也。命善曰。雖使前進。必馳聞緣由。待回報然後前進。使彼中。亦知出於國家之意。似好矣。上曰。瀋陽。距我界不遠。一邊前進。一邊馳啓。足可及之。而必得彼中公文。然後可以中止矣。皇帝幾時到瀋陽云耶。福源曰。八月旬間。當到云矣。上曰。別無他道。以前進爲定。可也。福源曰。以前進爲定。狀稟回下後。始可發行矣。存謙曰。今承下敎。果爲至當矣。上曰。式表東藩及戊戌年出來書字。皆刻置乎。存謙曰。其時勅使欲見之。故已刻置矣。上曰。今番。製述官入去乎。命善曰。今番使臣。皆優於文藝。似不必借手矣。上曰。猝辦甚難矣。存謙曰。來頭似或有卽席聯句之擧矣。上曰。今番冬至使。又將兼謝恩使。而近年則謝恩使無方物乎。命善曰。然矣。上曰。今番方物紙品。甚駭然矣。福源曰。今番方物白綿紙。紙品之薄劣。前所未見。雖曰非今番新捧。而若就留儲中。另加擇取。則豈有如此之理乎。其在懲後勵他之道。不可置而不論。戶曹郞廳。拿處。何如。上曰。依爲之。出擧條福源曰。彼人若問皇壇事。則恐難以爲答矣。上曰。此乃一間茅屋祭昭王之義。惟當以實言之。彼人豈有不知之理乎。存謙曰。昨年冬至使臣參宴謝恩回咨。當付今年冬至使矣。使名以冬至兼謝恩使差出事。分付銓曹。何如。上曰。依爲之。出擧條上曰。副使書狀進前。上曰。日熱如此。好好往來。可也。上曰。弘文館藝文館春秋館褒貶。何以爲之耶。故相李宗城。有弘文館誌。故相崔錫鼎。以例兼進參矣。故相去今不遠。而何云無可據也。存謙曰。弘文館褒貶在前。每以時無副提學頉稟矣。題目則當使副提學書之乎。上曰。軍門貶目。大將爲之乎。存謙曰。都提調爲之。而大將實主管矣。以今日筵奏。載之故事。使副提學主之。似好矣。上曰。無妨矣。存謙曰。玉堂皆日淺。而題目。純用日淺。似涉。如何。只昨日除拜人。以日淺爲目。昨日以前除拜人。皆將書題目矣。上曰。昨日有以修撰遷校理。此則不可混爲日淺矣。上曰。春秋館堂上。亦當考例進參。而如嚴璹之人。必知故事矣。承旨副學。皆兼春秋。承旨除守廳或入侍。皆進參。可也。上曰。典獄署褒貶。亦使今日內。追磨勘爲之。可也。上曰。申大升。不得往東萊云乎。命善曰。以申砬之孫。故不得見倭人云矣。上曰。徐有大事。大不善矣。命善曰。渠言納符於政院。而政院不受云矣。宇鎭曰。初無來納之事矣。上曰。纔拜將任。卽通亞將。有若初除。吏判卽爲通淸者然。甚急遽矣。上曰。昨日諸臺臣供辭。卿等見之乎。命善曰。未及見之矣。昌順曰。姑未出朝報矣。上曰。在外臺臣四人。初以在鄕納供。復以初不下鄕納供。豈意侍從之列。有如許事乎。貽羞朝廷。不少矣。至於尹師國。無得出之日矣。假稱在鄕則當被徒年之律。實在外則似無罪。而先朝戊戌受敎卿宰禁推。使之待下敎捧供。此後卿宰禁推。何以則不失受敎之意。而稍存變通之道耶。泛容商確。可也。上曰。表裏賞格。或兒馬帖。何必盡爲安寶乎。以有旨。善書下送。可也。聞以下敎中依前二字。眩於擧行云。然則依前二字抹去。上命退。諸臣以次退出。
정조 7년
癸卯六月十三日巳時。上御誠正閣。左承旨入侍時。行左承旨朴祐源。假注書李敬五。記事官李崑秀尹行任。以次進伏訖。上曰。春秋館堂上入侍。出榻敎賤臣承命出。與知春秋鄭民始偕入進伏。上曰。本館褒貶不行。久矣。此何故也。民始曰。似緣大臣詣闕之爲難而然矣。上曰。今日本館參坐堂上。書入。可也。仍命退。諸臣以次退出。
정조 7년
癸卯六月十三日申時。上御誠正閣。坐直承旨入侍時。同副承旨林錫喆。假注書李敬五。記事官李崑秀尹行任。以次進伏訖。上命書榻敎曰。左承旨入侍。左承旨朴祐源進伏。上曰。檢校直閣入侍。賤臣承命出。與檢校直閣徐鼎修偕入進伏。上命讀公事。祐源讀奏公事訖。仍命退。諸臣以次退出。
정조 7년
行都承旨鄭昌順坐。行左承旨朴祐源坐。右承旨金宇鎭坐直。左副承旨徐鼎修內閣進。右副承旨林錫喆坐。同副承旨黃昇源坐直。注書二員未差。假注書李翼晉仕李敬五仕直。事變假注書沈銖仕。
정조 7년
金宇鎭啓曰。明日上前開坼相値。視事。頉稟。傳曰。知道。
정조 7년
傳于朴祐源曰。都承旨與水原府使入侍。
정조 7년
傳于鄭昌順曰。禮房承旨。馳詣宗廟景慕宮。奉審摘奸以來。
정조 7년
傳于鄭昌順曰。右承旨入侍。
정조 7년
傳于鄭昌順曰。奉審承旨入侍。
정조 7년
金宇鎭啓曰。今十八日惠慶宮誕辰。親臨陳賀時致詞文。當爲製進。大提學黃景源。待明朝牌招。何如。傳曰。允。
정조 7년
傳于鄭昌順曰。同副承旨入侍。
정조 7년
傳于林錫喆曰。觀此兵房褒貶錄啓。摠廳貶目。不得磨勘云。月初何不早卽擧行。致煩頉報。前摠使事。極爲駭然。然戎垣之任。數遞可悶。況飭已施矣。前摠戎使徐有大敍用。姑令仍任。使之當日內擧行。
정조 7년
金宇鎭啓曰。摠戎使仍任事。命下矣。前摠戎使徐有大。令該曹口傳付軍職。仍卽牌招。敎諭書。所當更爲啓下。而此與新除授有異。在前如此之時。有前所授密符傳授之例。今番。則何以爲之。敢稟。傳曰。依例爲之。
정조 7년
以寶劍單子。傳于徐鼎修曰。在外及有頉摠管許遞。與未差之代。前望單子入之。
정조 7년
副摠管前望單子入之。金用謙沈豐之趙奎鎭落點。
정조 7년
以故水使閔百福致祭祭文。傳于朴祐源曰。此等知製敎。遞差無妨。本職。當爲撕捱之階。今姑參酌。
정조 7년
以承旨有闕政事。取稟。傳于鄭昌順曰。當日爲之。
정조 7년
傳于鄭昌順曰。左副承旨聞有實𧏮。許遞。前望單子入之。
정조 7년
傳于鄭昌順曰。新除授承旨。待下批牌招察任。
정조 7년
承旨前望單子入之。徐鼎修黃昇源落點。
정조 7년
有政。吏批。判書徐浩修進。參判李敬養式暇。參議未差。行都承旨鄭昌順進。以金樂洙爲右通禮。鄭在信爲南學敎授。沈基泰爲東學敎授。曺允大爲京畿都事。
정조 7년
兵批。判書李命植病。參判柳義養入直進。參議李在學缺。參知鄭宇淳病。同副承旨黃昇源進。北道參軍單閔修益。副司直單金履禧徐有成。副司果單林濟遠沈基泰。
정조 7년
傳于金宇鎭曰。禮房承旨入侍。傳于金宇鎭曰。左副承旨入侍。
정조 7년
黃昇源。以戶曹言啓曰。因內司草記。餘慶坊舊宅御書奉安所有頉處。使戶曹堂郞。進詣奉審後。形止草記事。命下矣。臣有隣。與佐郞臣李端會。進詣奉審。則御書奉安所房內。雨漏四庫。西邊道里二箇折傷。柱木四箇腐傷。椽木二十箇朽傷。廳板耳機一箇折傷。簾二浮破傷。越房廚所椺木一箇朽傷。柱木二箇腐傷。行廊一間傾圮之意。敢啓。傳曰。斯速擇日。修改後。草記。
정조 7년
傳于黃昇源曰。俄因餘慶坊修改處。戶曹草記斯速修改之意。纔已批下矣。今聞內需司所告。曾有受敎修補。自本司擧行云。雖是小事。不敢違越。依受敎修補。自內司擧行。而木物執捉。貽弊不些。此則以戶曹所管木物。量宜輸送事。分付。卿其修補後。本曹堂郞。更爲進詣奉審。至於御製御筆懸板改紗籠等節。旣是戶曹造備之物。自本曹擧行事。一體分付。
정조 7년
黃昇源。以兵曹言啓曰。因刑曹草記。此後搖鈴將則曹司衛將二員統察。夜則衛將所入直部將檢飭事。移文兵曹。軍則以何樣名色定立乎。其委折。自該曹使之草記事。命下矣。依傳敎。自今日搖鈴將則曹司衛將二員統察。夜則衛將所入直部將檢飭。而搖鈴軍。何樣名色査實則金虎門外二名內一名。本曹刑房書吏次知定立。一名郞廳色掌丘從次知定立。敦化門外二名。本曹郞廳使令次知定立。丹鳳門外二名。本曹郞廳使令次知定立。宣仁門外二名。本曹堂上色掌丘從次知定立。弘化門外二名內一名。本曹堂上使令次知定立。一名。都摠府使令次知定立。通化門外二名。本曹堂上使令次知定立。曜金門外二名。都摠府使令次知定立。而雇價則依各處雇軍例。每當每名木四匹式。上下之意。敢啓。傳曰。知道。
정조 7년
黃昇源。以訓鍊都監言啓曰。本局中軍。今當差出。而擬望之人乏少。外任竝擬。何如。傳曰。允。
정조 7년
黃昇源。以義禁府言啓曰。因刑曹啓辭。分軍部將鄭泰曾。移本府處之事。允下矣。鄭泰曾。今方待命。卽爲拿囚之意。敢啓。傳曰。知道。
정조 7년
徐鼎修。以義禁府言啓曰。時囚罪人尹師國。更爲論理草記事。命下矣。今番在外諸臺之準期不敍。出於特敎。旣非本律則臣府不敢以此援例。所當以徒配本律稟處。而旣不捧供。直請本律。有違格例。殆同勒勘。故昨日草記之不得擅便者。蓋爲此也。旣有論理之敎。尹師國。捧供後照律。何如。傳曰。然則與受敎。無差殊之事乎。更考伊時受敎。指一草記。
정조 7년
黃昇源。以義禁府言啓曰。時囚罪人鄭義誠。各別嚴囚。他西間未及拿來罪人趙升鉉。別定他羅卒。催促拿來事。命下矣。罪人鄭義誠各別嚴囚。他西間趙升鉉。別定他羅卒。催促拿來之意。敢啓。傳曰。知道。
정조 7년
黃昇源。以義禁府言啓曰。時囚罪人李健秀閔等。付過放送。令該大將。決棍懲勵事。命下矣。依判付。李健秀閔等。出付禁衛營。使之決棍懲勵之意。敢啓。傳曰。知道。
정조 7년
徐鼎修。以禁衛營言啓曰。依義禁府判付。本營千摠李健秀。哨官閔。各決棍十度懲勵之意。敢啓。傳曰。知道。
정조 7년
黃昇源。以刑曹言啓曰。慶尙道醴泉郡囚推罪人丁若弼獄事。論理草記。批旨內。旣有參情之論。又有準法之請。有難指一決折。且其本事。䵝䵢多端。原文案及此草記。發遣郞官。收議大臣。後更爲草記事。命下矣。依傳敎。發遣郞廳。就議大臣。則領議政鄭存謙。以爲。觀此前後文案査啓諸供。互相推諉。似若疑亂。而若弼之爲元犯。終不可逭。始旣毆縛之主使。末又斂葬之自當。且況潛匿屍體。卽其成案之肯綮。而及其索屍之際。他人則莫知其處。而渠自發開草灰。出其屍體。則卽此一事。爲其首犯。斷然無疑。嚴刑得情。宜從準法之請。仁得雖爲若弼之所指使。而結縛逞憾。仍爲致命之根因。則宜用隨從之律。載大。以其同堂之親。不欲其解縛。再挽其發狀。至於和同若弼。合議埋葬。人理都絶。罪關風敎。亦宜嚴勘。伏惟上裁。左議政洪樂性。以爲。方在惶蹙俟勘中。不敢獻議。右議政李福源。以爲。觀此初覆檢案。參以前後査啓。傷贓狼藉。詞證爛漫。一則若弼。二則若弼。始鬪於渠家。被縛於渠奴。李女之招也。如臂杖縛打之狀。脫落髮。拾取之言。成俊之供也。李女。元犯之妻而不得掩諱。成俊。九歲之兒。則決無假飾。他餘諸招。不須更論。至於以死爲逃。乘夜運屍。莫非出於自知其罪。欲掩其跡之計。則若弼之爲首不爲從。斷無可疑。該曹覆啓之以破打殯幕。比之其父被打。恐未免推之大過矣。丁載大則身爲族黨之首。聞其縛而不救。知其死而不赴。通訃則遲之四日。發告則挽至再次。頓無執兵陪後之意。顯有和同彌縫之跡。仁得則雖曰見父被打。爲主所使。當初縛打。本屬悖亂。末又推諉。又關風化。論以情法。竝合重勘。伏惟上裁。領中樞府事金尙喆。病不收議。判中樞府事徐命善。以爲。秋曹參情之論。未免懸空而揣摩。道臣準法之請。儘是閱實而探覈。若弼償命之律。恐無容貸之道。至若載大仁得。一則助虐而傷倫。一則假威而逞憾。竝宜重勘。以礪風化。伏惟上裁。判中樞府事鄭弘淳。以爲。觀此獄案。傷贓詞證。俱爲明白。若弼之償命。本無可疑。而況其向後情狀。尤極兇慘。秋曹比律。恐失太寬。道臣論啓。在法當然。至於載大之立視其死。仁得之乘機洩憤。竝關倫紀。合施當律。以礪風化。伏惟上裁。判中樞府事李徽之。以爲。秋曹參情之論。以奴不可證主。因以起議。而前道臣準法之請。旣是窮覈而得實。則若弼恐難免償命之律矣。且若弼使其奴結縛。則使之結縛者爲首。而聽其言結縛者爲從。法意當然。殺人償命。何等嚴重。而以打破殯幕。爲原情之端。似未免太恕也。載大仁得。俱有傷倫逞憾之罪。竝合重勘。伏惟上裁。領敦寧府事金熤。病未收議云矣。大臣之議如此。上裁。何如。傳曰。兩度草記與原啓目粘尾。更具卿等意見。指一稟處。
정조 7년
林錫喆。以左右捕盜廳言啓曰。闕門付榜罪人李希景辛鼎相等文案判付內。無論爲首爲從之在希景希顔。本事則旣已究竟是如乎。烽山放火。猶屬傅輕之科。闕門付榜。自有當施之律。移送法曹。使卽如律勘斷。斷不可已。而係是變常之事。卿等就議大臣。草記事。命下矣。依判付辭意。就議大臣。則領議政鄭存謙。以爲。大明律。投匿名書者絞。況於禁門至嚴之地。有此肆然付榜之擧。不但無前之變怪。實有難言之後弊。不可與他匿名書者。比而同之。觀其囚供。希景主之。鼎相從之。移送法曹。考其當律。亟令勘斷。當初指揮之希貞。做出之希顔。令道臣。捉囚營獄。嚴刑究覈。得情勘律。亦不可已也云。領中樞府事金尙喆。以爲。鄕民之蓄憾地倅。作此變怪。誠萬萬驚駭。淸禁至嚴之地。民習難化之時。諉之本事之無甚關係。有不宜一例容貸。啓日後無窮之弊。曾見先朝尙州人裵胤玄。以遷都等虛罔之說。掛書於興化門柱。其時處分。雖有減死之命。今此罪人。則闕門之付榜。官長之謀害。一人兩罪。俱係難赦。法曹之分隨從。考律勘斷。有不可已云。判中樞府事徐命善。以爲。勿論榜書辭意之如此如彼。渠以幺麽鄕品。若知闕門之嚴重。則安敢出乘夜付榜之計乎。近來民習之縱恣。愈往愈甚。烽山放火。無少留難。變服入闕。視若尋常。以至於昏夜闕門。肆然付榜之境。此而若不拔例嚴懲。則日後無窮之慮。不但止於付榜而已。臣意則令該曹。爲先考律。本律外。更爲加等勘處。恐不可已矣。伏惟上裁云。判中樞府事鄭弘淳。與判中樞府事徐命善議同云。判中樞府事李徽之。判中樞府事洪樂性。領敦寧府事金熤。病不收議云矣。敢啓。傳曰。依議。
정조 7년
禁府照目。咸安前郡守呂萬永矣反作一款。歲末磨勘之時。以未捧實狀。論報營門是如。縷縷發明是白乎乃。三千五百餘石吏逋。旣未能準捧。二千七百餘石公穀。又從以那移。論其罪狀。俱極痛駭。以此照律。罪從重論。杖一百收贖。告身盡行追奪。流三千里定配。私罪。奉敎依允。功減一等。
정조 7년
禁府照目。草溪前郡守曺夏彬矣濫棍殺人之事。災結擅用之罪。牟租兩還之反作虛留。竝皆遲晩。刑具之不遵定式。亦以慢不致察。箇箇自服。照法勘處。罪從重論。杖一百收贖。告身盡行追奪。流三千里定配。勿限年禁錮。私罪。奉敎依允。功減一等。
정조 7년
禁府照目。慈仁前縣監柳雲羽矣還穀事體。何等至嚴。而糶糴之政。一任下輩之手。吏逋民反之數。至於四千餘石之多。揆以法意。萬萬痛駭。以此照律。罪從重論。告身盡行追奪。徒三年定配。又五年禁錮。而母年七十七。無兄弟獨身云。徒三年定配收贖。告身盡行追奪。又五年禁錮。私罪。奉敎依允。功減一等。
정조 7년
禁府照目。鎭海前縣監崔秉敎矣設如渠供。以營耗作錢者。移施於夫刷價是白良置。已難免那移之罪。而還租發賣。立本剩錢九十兩。私自取用之狀。繡啓臚列。旣甚明的。則以其漫漶之供。不可取信。以此照律。罪杖六十收贖。告身盡行追奪。徒一年定配。私罪。奉敎依允。功減一等。
정조 7년
黃昇源。以義禁府言啓曰。時囚罪人柳雲羽。徒三年定配。以母年七十七。無兄弟獨身。收贖。告身盡行追奪。又五年禁錮。崔秉敎。杖六十收贖。告身盡行追奪。徒一年定配。呂萬永。杖一百收贖。告身盡行追奪。流三千里定配。曺夏彬。杖一百收贖。告身盡行追奪。流三千里定配。勿限年禁錮事照律。公事判付內。竝功減一等。啓下矣。柳雲羽。功減一等。徒二年半收贖。告身盡行追奪。又五年禁錮放送。崔秉敎。功減一等。減徒加杖。杖一百收贖。告身盡行追奪放送。呂萬永。功減一等。杖一百收贖。告身盡行追奪。洪忠道西原縣栗峯驛。徒三年定配。曺夏彬。功減一等。杖一百收贖。告身盡行追奪。勿限年禁錮。黃海道海州牧靑丹驛。徒三年定配。而竝以議啓內辭意。具罪目。依例發遣府羅將。押送于各其配所。何如。傳曰。允。
정조 7년
刑曹粘連啓目。忠州牧殺獄罪人李今金獄事段。實因明白。詞證詳備。成獄償命。無容更議。而特以正犯。于犯終不分明之故。有此更査之擧是如乎。大抵今金。無一分可原之端。有萬戮難貰之罪。果使其心。眞出於爲妹復讎是隱則。乘忿犯手。容非異事。固當挺身擔當。自服之不暇是去乙。不此之爲。初旣援引其母。末乃推諉於父。敢售漫漶之計。顯有掉脫之意。倫理滅矣。綱常斁矣。卽此一款。焉逭三尺。而但有一事可以傅生者。貴才旣以此自斃則一人致死。父子竝命。已非朝家審恤之政兺不喩。雖以獄情言之。結縛恒乭。勒捧誣服者貴才也。倡率子姪。迭施毒手者貴才也。行兇之跡。縱曰今金之所爲。指使之罪。敢云貴才之不知。則反復參究。今金之施以次律。不至大段失刑。加刑後特爲減死定配爲旀。陰城縣殺獄罪人潘光玉獄事段。卽日致斃而贓證狼藉。洪貴奉之招辭。縱事漫漶。戊應致之對質。自露端緖。渠雖忍杖抵賴。至今吞吐惡。可免償命之律乎。然而屢經行査。尙未究竟者。蓋其罪固難赦。情有可原故耳。光玉。卽命卜之妻上典是如爲隱則。猝聞命卜。極口辱說。乘忿毆打。似非異事兺不喩。前後道伯。皆以家長毆雇工之律旁照者。不無所據。此等獄事。附之罪疑之科。似不害爲審克之政。加刑減死定配爲有矣。際見本道伯狀本。光玉日前越獄逃躱。方以各別跟捕之意。馳啓矣。然百日之限尙遠。嚴飭各鎭營。使之從速捕納。刑推段。除尋常箇箇各別嚴刑後發配事。竝以分付爲良如敎。
정조 7년
戶曹參判吳載純疏曰。伏以。臣猥膺副价之命。行將出疆矣。瞻望象魏。不勝耿結之忱。臣所叨之職。不可仍帶往還。伏乞聖明。亟令該曹。照例遞改。以存公格。千萬幸甚。答曰。省疏具悉。疏辭。下該曹稟處。
정조 7년
行大司憲李𡊠。大司諫洪明浩。副提學趙尙鎭。副應敎趙興鎭。持平申耆洪聖淵。獻納申致權。校理李太亨鄭在信。副校理李泰永林道浩。正言趙恒鎭。修撰洪文泳吳泰賢。副修撰李集斗李錫夏啓曰。請黜置罪人鄭致達妻爲先還配海島。仍令王府。快正典刑。以洩神人之憤。請黑山島圍籬安置罪人龜柱。設鞫嚴問。快正王法。請物故罪人德相。亟施孥籍之典。答三司曰。不允。
정조 7년
行大司憲李𡊠。大司諫洪明浩。持平申耆洪聖淵。獻納申致權。正言趙恒鎭啓曰。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請楸子島荐棘罪人最中。更令王府。拿致設鞫。期於得情。快正王法。請亟寢煥億島配之命。仍令王府。加刑得情。快施王章。請湖西營獄散配諸罪人等放送及出陸減等之命。一竝還寢。仍令王府。設鞫嚴問。快施當律。請島配罪人貞采。亟令王府。更爲設鞫。快正王法。答兩司曰。不允。
정조 7년
持平申耆啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。拿鞫嚴問。期於得情。請捕廳罪人煥九。亟令王府。嚴加鞫問。快正典刑。請洪儀泳。亟施島配之典。答府曰。不允。第四件事第五件事第十件事。亟停勿煩。
정조 7년
正言趙恒鎭啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟令王府。設鞫得情。快正王法。請大靜縣定配罪人聖中。放逐罪人有臣宗甲義駿。竝令王府。設鞫嚴問。期於得情。快正王法。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請還寢遠竄罪人安兼濟放送之命。仍令王府。設鞫嚴問。期於得情。依律處斷。請恒善支屬亟命散配。時謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請巨濟府絶島安置罪人朴宗集。亟令王府。拿鞫得情。施以當律。請減死定配罪人德秀。亟令王府。更加嚴鞫。快正王法。請逆賊尙魯。亟施孥戮之典。請物故罪人國榮。亟施孥籍之典。請爲奴罪人夢麟。定配罪人崔鍾岳。放送罪人有源鄭聖休。亟令王府。更爲設鞫。期於得情。各施當律。請島配罪人崔光泰金天欽。亟令王府。設鞫得情。快正典刑。請甲山府竄配罪人洪樂彬。亟令王府。設鞫嚴問。施以當律。請義翊。更令王府。設鞫嚴問。期於得情。快正王法。請還寢德相應坐諸囚發配之命。仍令牢囚。嚴訊取服。各施當律。請洪儀泳李東埴。亟命刊名圈點。仍施島配之典。答院曰。不允。第三件事第五件事。亟停勿煩。措辭竝見上
정조 7년
癸卯六月十四日辰時。上御誠正閣。都承旨水原府使入侍時。都承旨鄭昌順。水原府使洪檢。假注書李翼晉。記事官李崑秀尹行任。以次進伏訖。上曰。已到任乎。檢曰。只交龜於城外。姑未赴任矣。上曰。農形何如云耶。檢曰。臣姑未目擊。而太半移種。所餘只高燥。故今方苦待雨澤。而今年節序。比昨年稍晩。今若得雨則年事無慮云矣。上曰。本府卽畿內重鎭。且當屢歉之餘。必須加意撫摩。此外亦有用心照管處。卿必想之矣。檢曰。誠如聖敎。臣敢不竭力殫誠。以圖報效之計乎。上命檢先退。上曰。金吾草記。極爲未瑩矣。執法之臣。不敢擅便云者。何意也。昌順曰。此句語左右看。皆不成說。果未瑩矣。上曰。尹師國事。豈不可悶乎。昌順曰。先朝受敎。蓋出於優待宰臣之盛意。而今則反不如三品官。原情後放出之例。此事不可不一番定式矣。上曰。臺臣事。豈成說乎。昌順曰。自先朝末年朝行間。有見望筒鞴馬之說。而今則便成風習。至於除拜後在家而稱在外。果不成道理矣。然臣意以爲。再供首實。猶勝於終始欺隱矣。上曰。開坼處所。以宣政殿爲之。上曰。兵曹參議前望單子入之。出榻敎上曰。沈有鎭。果以字學爲業乎。昌順曰。臣與有鎭。同入試院。語及字學。其說甚多矣。上曰。字義與字音爲兩岐。字學之人。兼通音義者不易矣。然我東音。皆非正音。彼讀此讀。不須爭。至於華音則不可不學矣。我朝數百年前朝會及各司公座。皆有禁鄕語牌。純用華音。故今其餘音。或有存者。先朝欲復此規而未果矣。昌順曰。頃年奉使時見之。越江以後事。專在象諝輩操縱。三使臣。充位而已。此亦國事之疎虞處矣。國朝故事。以年少文官。習漢學者。法意甚美矣。上曰。今若復此規。則抄啓文臣輩。似爲疊役矣。上曰。近日湯劑。承旨連爲監煎乎。昌順曰。昨日進御湯劑。都提調以三貼仰奏。而臣更問醫官。則自初七日。至今日爲八貼云。此後繼進湯劑。更令醫官議定。何如。上曰。更當下敎矣。上命退。諸臣以次退出。
정조 7년
癸卯六月十四日巳時。上御誠正閣。右承旨入侍時。右承旨李在學。假注書李敬五。記事官李崑秀尹行任。以次進伏訖。上曰。登科十年人錄入之意。分付吏曹。右承旨先退。明日受香所奉審承旨入侍。賤臣承命出傳。行左承旨朴祐源進伏曰。臣奉審宗廟景慕宮。殿內皆無頉。奉審祭物祭器祭井。竝爲精潔。摘奸諸執事進排官。亦皆無頉矣。上曰。奉審承旨先退。同副承旨入侍。同副承旨林錫喆進伏。上命讀諸公事。錫喆讀奏公事訖。仍命退。承史以次退出。
정조 7년
癸卯六月十四日酉時。上御誠正閣。右承旨入侍時。右承旨金宇鎭。假注書李敬五。記事官李崑秀尹行任。以次進伏訖。上命書禁府草記判付。仍命退。承史以次退出。
정조 7년
癸卯六月十四日戌時。上御誠正閣。左副承旨入侍時。左副承旨徐鼎修。假注書李敬五。記事官李崑秀尹行任。以次進伏訖。上曰。登科十年人錄入之意。分付吏曹。賤臣承命出傳。仍命退。承史以次退出。
정조 7년
行都承旨鄭昌順坐。行左承旨金尙集坐。行右承旨朴祐源坐。左副承旨徐鼎修內閣進。右副承旨林錫喆坐直。同副承旨黃昇源坐直。注書二員未差。假注書李翼晉仕李敬五仕直。事變假注書沈銖仕。
정조 7년
朴祐源啓曰。明日親臨儒生殿講。殿座相値。視事。頉稟。傳曰。知道。
정조 7년
鄭昌順啓曰。新除授吏曹參議金宇鎭。旣在闕中。不爲肅謝。直爲出去。事甚未安。推考警責。何如。傳曰。允。
정조 7년
傳于鄭昌順曰。承旨持殿最入侍。
정조 7년
傳于黃昇源曰。入直拿處或未肅拜等諸如此公頉貶目中。皆令據實懸頉。勿以貶坐不參。置之中考。曾因大臣筵稟。已有定式。則今番兵曹貶目磨勘。未免違越。當該堂上。從重推考。下吏。令攸司推治。其委折。捧供以聞。
정조 7년
傳于黃昇源曰。承旨入侍。
정조 7년
傳于黃昇源曰。吏曹參議前望單子入之。
정조 7년
吏曹參議前望單子入之。金宇鎭落點。
정조 7년
徐鼎修啓曰。新除授同副承旨丁範祖。時在原春道原州地。下諭啓辭。纔已入啓。而明日殿座。承旨不可不備員。合有變通之道。何以爲之。敢稟。傳曰。許遞。前望單子入之。
정조 7년
承旨前望單子入之。金尙集落點。
정조 7년
鄭昌順。以吏曹言啓曰。曹所屬宗簿寺官員等矣。今癸卯年春夏等褒貶。當爲等第。而因本寺提調有故。不得磨勘之意。敢啓。傳曰。知道。
정조 7년
黃昇源。以戶曹言啓曰。本曹所屬各司今癸卯春夏等褒貶磨勘時。養賢庫啓本中一字誤書。擦改之意。敢啓。傳曰。知道。
정조 7년
黃昇源。以戶曹言啓曰。本曹郞廳及所屬各司官員。今癸卯春夏等褒貶。依前例磨鍊以入。而軍資監內資寺。因都提調提調有故。不得磨勘。去壬寅秋冬等褒貶時。軍資監內贍寺司䆃寺內資寺五部。因都提調提調漢城府堂上有故。限內不得磨勘矣。今則其時官員。已多遷轉。難以考績。依近例蕩滌。何如。傳曰。知道。
정조 7년
鄭昌順。以禮曹言啓曰。今春夏等本曹褒貶時。成均館官員啓本中。一處刀擦之意。敢啓。傳曰。知道。
정조 7년
鄭昌順。以禮曹言啓曰。宗廟署社稷署各陵殿園墓景慕宮本曹郞廳弘文館藝文館春秋館東南關王廟四學童蒙敎官觀象監內醫院通禮院典牲署掌樂院禮賓寺成均館典醫監奉常寺圖畫署官員等。今癸卯年春夏等褒貶。等第以入。而承文院司譯院東西氷庫東西活人署惠民署官員等。各其司都提調提調有故。不得一時磨勘之意。敢啓。傳曰。知道。
정조 7년
黃昇源。以兵曹言啓曰。本曹今癸卯年春夏等褒貶啓本中。刀擦一處之意。敢啓。傳曰。知道。
정조 7년
黃昇源。以兵曹言啓曰。本曹今癸卯年春夏等褒貶等第。磨勘以入。而曹所屬司僕寺軍器寺官員等。去壬寅年秋冬等褒貶。其時官員。已多遞易。依例蕩滌之意。敢啓。傳曰。知道。
정조 7년
黃昇源。以訓鍊都監意啓曰。今癸卯年春夏等褒貶。磨勘以入之意。敢啓。傳曰。知道。
정조 7년
黃昇源。以禁衛營言啓曰。本營褒貶時。兼把摠金川郡守洪載淵。與都提調有相避。故別啓本。一度書入之意。敢啓。傳曰。知道。
정조 7년
黃昇源。以禁衛營言啓曰。本營從事官及諸將官。今癸卯春夏等褒貶。磨勘以入之意。敢啓。傳曰。知道。
정조 7년
黃昇源。以御營廳言啓曰。本廳從事官及諸將官。今癸卯年春夏等褒貶。當爲等第。而都提調臣金尙喆。有身病。限內不得磨勘之意。敢啓。傳曰。知道。
정조 7년
林錫喆。以刑曹言啓曰。本曹所屬典獄署褒貶。今日內擧行事。命下矣。本曹褒貶。旣已磨勘。別具啓本以入之意。敢啓。傳曰。知道。
정조 7년
鄭昌順。以工曹言啓曰。本曹郞廳。今癸卯年春夏等褒貶及屬司尙衣院掌苑署。今癸卯年春夏等褒貶。合三度磨勘以入。而屬司繕工監造紙署瓦署典涓司。今癸卯年春夏等褒貶。因其各該司提調之有故。不得磨勘。而去壬寅年秋冬等尙衣院瓦署褒貶。亦因其各該司提調之有故。限內不得磨勘。其時官員。亦多有遷轉者。依例蕩滌之意。敢啓。傳曰。知道。
정조 7년
鄭昌順。以敦寧府言啓曰。府郞廳等矣。今春夏等褒貶等第。當爲磨勘。而首堂上有身病。限內不得爲之之意。敢啓。傳曰。知道。
정조 7년
鄭昌順。以耆老所言啓曰。本所堂上。多有身病。今春夏等褒貶啓本。限內不得封進之意。敢啓。傳曰。知道。
정조 7년
黃昇源。以宣惠廳郞廳。以都提調意啓曰。本廳郞廳等。今癸卯春夏等褒貶等第。磨勘以入之意。敢啓。傳曰。知道。
정조 7년
黃昇源。以中樞府郞廳。以判府事意啓曰。今春夏等褒貶。當爲等第。而領府事臣金尙喆。有身病。限內不得磨勘之意。敢啓。傳曰。知道。
정조 7년
黃昇源。以濬川司言啓曰。本司都廳及郞廳。今癸卯年春夏等褒貶等第。磨勘以入之意。敢啓。傳曰。知道。
정조 7년
黃昇源。以軍器寺言啓曰。本寺官員褒貶。壬寅秋冬等。因都提調奉命赴燕。不得磨勘矣。今番殿最時。當爲一體追行等第。而其時官員。已多遞去。依例不得磨勘之意。敢啓。傳曰。知道。
정조 7년
黃昇源。以漢城府言啓曰。壬寅年秋冬等五部官員褒貶等第。因戶曹先已磨勘。不得入啓之意。已爲草記蒙允。而其時部官。已多遷轉。依近例蕩滌之意。分付戶曹。何如。傳曰。知道。
정조 7년
林錫喆。以義禁府言啓曰。時囚罪人尹師國。更爲論理草記。批旨內。然則與受敎。無差殊之事乎。更考伊時受敎。指一草記事。命下矣。謹考戊子受敎。則此後卿宰。有若此人。以待下敎捧供矣。未下敎之前。自臣府固不敢直請捧供。而初有意見議處之敎。再有論理草記之命。而不捧囚供。直勘本律者。有違格例。故敢以捧供後照律爲辭。事雖出於迫不得已。跡實涉於違越。受敎不勝惶悚之至。而今此尹師國。本非居鄕之人。又無受由之事。除旨之下。遽稱在外。其不實之罪。無異於已勘之諸臺。以詐不以實。本律。直爲勘處。何如。傳曰。雖非居鄕之人。如値未付軍銜之時下鄕。亦非異事。然則不以實律直勘。果無臆決之歎乎。屢次詢問之下。終不明白覆奏。卿等事。極爲未妥。從重推考。更爲論理稟處。
정조 7년
林錫喆。以義禁府言啓曰。時囚罪人尹師國。更爲論理稟處事。命下矣。尹師國之因其家內不淨。未付軍銜之前。擧室出郊之狀。雖或私自聞知。旣無捧供之事。則莫重議讞。不敢以私聞之說。猥煩於奏當之際。其在執法之義。惟勘本律之外。更無變通之道。問備之下。尤不勝惶恐之意。敢啓。傳曰。從何聞知。以聞知照律。能無後弊乎。旣知非稱在外。則請以本律勘斷。上下文勢。太不照應。此等草記。豈可捧入。捧納承旨推考。更爲指一稟處。
정조 7년
林錫喆。以義禁府言啓曰。時囚罪人尹師國。更爲指一稟處事。命下矣。尹師國所寓之地。以其里數則不過二息。以其所管則係是部內。召牌往來。無異門外。除旨雖在於夜深之後。亦足馳進入肅。而諉以在外者。難免不實之罪。其所犯科。雖與已勘之諸臺差間。眞所謂五十步百步之間。不可以此。輕加區別於議讞之際。臣之愚見。本律外無他可據之例矣。敢啓。傳曰。以傳聞照律。終涉不可。此後擧行之方。卿等相議從後好的確稟處。
정조 7년
黃昇源。以義禁府言啓曰。洪忠監司金文淳啓本。據刑曹粘目內泰安前郡守崔台衡。舒川郡守柳鎭琡等。移本府處之事。允下矣。崔台衡。時在任所。柳鎭琡。時在洪忠道公山地云。依例發遣府書吏。竝拿來。何如。傳曰。允。
정조 7년
黃昇源。以左右捕廳言啓曰。罪人李希景辛鼎相等。付榜闕門之罪。因判付。就議大臣後。草記入啓矣。以依議。命下矣。罪人李希景辛鼎相等。竝移刑曹之意。敢啓。傳曰。知道。
정조 7년
刑曹啓目。全羅道寶城郡殺獄罪人鄭大仁獄事云云。今後則倩雇之類。給價成文。仍受官科後。始許雇工。而雇工之擅殺者。限五年定制。每於式年。以雇奴雇婢入籍。或冒以奴婢懸錄者。則施以壓良之律。若五年之內。雇工之毆殺家長及奸犯者。則比諸凡人。宜有別般裁定之道。而事係國家法制。臣不敢擅議。令廟堂稟處。何如。判付啓。係是律文更張。下廟堂令諸宰及館閣承旨三司禁府諸堂。各從所見獻議。仍令廟堂。指一覆奏爲良如敎。